google/wiki40b huggingface dataset:
Ευρωπαϊκή Ομοσπονδία Περιαστικών Πάρκων

Ίδρυση

Η FEDENATUR δημιουργήθηκε το 1997, μετά το 2ο Συμπόσιο φυσικών περιοχών σε περιαστικές και μητροπολιτικές ζώνες, το οποίο έλαβε χώρα στη Βαρκελώνη το 1995, και εμπνεύστηκε από τη Διάσκεψη Κορυφής του Ρίο το1992. Στη συνέχεια κρίθηκε αναγκαίο να δημιουργηθεί ένα δίκτυο ανταλλαγών μεταξύ των υπευθύνων διαχείρισης περιαστικών πάρκων σε ευρωπαϊκό επίπεδο.
Ποσοστό μεγαλύτερο του 75% του ευρωπαϊκού πληθυσμού ζει σε αστικές και περιαστικές περιοχές. Σε αντίθεση με τα "εθνικά πάρκα", που βρίσκονται συνήθως μακριά από πυκνοκατοικημένες αστικές περιοχές και έχουν σχεδιαστεί αποκλειστικά για σκοπούς συντήρησης, οι φυσικές περιοχές στις περιαστικές ζώνες πρέπει να διαφυλάττουν τη βιοποικιλότητα, καθώς είναι προσβάσιμες σε ευρύτερο κοινό.
Η έδρα της FEDENATUR βρίσκεται στα Γραφεία της Τεχνικής Διεύθυνσης του Φυσικού Πάρκου της Οροσειράς Collserola, ένας φυσικός χώρος που βρίσκεται στην καρδιά της μητροπολιτικής περιοχής της Βαρκελώνης.

Προγράμματα

Η FEDENATUR έχει προωθήσει και συμμετάσχει σε 3 προγράμματα Ευρωπαϊκής Εδαφικής Συνεργασίας (European Territorial Co-operation), γνωστά ως Interreg, με σκοπό να ενθαρρύνει την ανταλλαγή τεχνικών πληροφοριών και την ευαισθητοποίηση σχετικά με την έννοια των περιαστικών πάρκων.
Διεξάγει δύο έρευνες. Η πρώτη (2004) με σκοπό τον εντοπισμό περιαστικών πάρκων και την καταγραφή των λειτουργιών τους (περιβαλλοντικών, κοινωνικών, οικονομικών). Η δεύτερη (2009-2012) για να αναλύσει σε μεγαλύτερο βάθος τα χαρακτηριστικά των διαφόρων περιαστικών πάρκων σχετικά με τη διαχείριση,την κοινωνική χρήση και τον εξοπλισμό.
Εντάχθηκε το 2005 στο Φόρουμ Ευρωπαϊκών Οικοτόπων (European Habitats Forum-EHF), το οποίο συγκεντρώνει κορυφαίους ευρωπαϊκούς οργανισμούς διατήρησης της φύσης για να παρέχουν συμβουλές σχετικά με την εφαρμογή και μελλοντική ανάπτυξη της πολιτικής της ΕΕ για τη βιοποικιλότητα.
Το 2008, προώθησε μια σύσταση (Recommendation) –η οποία εγκρίθηκε- στο Παγκόσμιο Συνέδριο της Διεθνούς Ένωσης για τη Διατήρηση της Φύσης (International Union for Conservation of Nature- IUCN)  υπέρ της προστασίας των περιαστικών φυσικών περιοχών γύρω από τις πόλεις και τις μητροπολιτικές περιοχές.
Η FEDENATUR συνεισφέρει σήμερα μέσω διαφόρων εγγράφων και μηχανισμών στην τρέχουσα στρατηγική της Πράσινης Υποδομής της Ευρωπαϊκής Επιτροπής.
Ευανθία Σάββα

Βιογραφικά στοιχεία

Η Ευανθία Σάββα γεννήθηκε στην Αραδίππου στις 17 Οκτωβρίου 1964. Ομιλεί πέρα από την ελληνική και την αγγλική γλώσσα. Είναι κάτοχος πτυχίου νομικής του Δημοκρίτειου Πανεπιστήμιου Θράκης.
Είναι νυμφευμένη με τον Σαββάκη Σάββα και έχει ένα υιό και δύο κόρες.

Πολιτική διαδρομή

Στις Δημοτικές εκλογές του 2006 εκλέχθηκε δημοτικός σύμβουλος στον Δήμο Αραδίππου με το ΑΚΕΛ. Επανεκλέχθηκε στις Δημοτικές εκλογές του 2011. Ήταν επικεφαλής της δημοτικής ομάδας του ΑΚΕΛ στον Δήμο Αραδίππου την περίοδο 2011-Μάιος 2016. Επιπλέον, ήταν μέλος της Σχολικής Εφορείας Αραδίππου την περίοδο 2006-2011.
Ακολούθως, εκλέχτηκε βουλευτής στις βουλευτικές εκλογές του 2016 στην Εκλογική Περιφέρεια Λάρνακας με το ΑΚΕΛ. Ως βουλευτής, είναι μέλος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, της Κοινοβουλευτικής Επιτροπής Εσωτερικών, της Κοινοβουλευτικής Επιτροπής Νομικών και της Κοινοβουλευτικής Επιτροπής Περιβάλλοντος. Επιπλέον, είναι μέλος της αντιπροσωπίας της Βουλής στη Διακοινοβουλευτική Συνέλευση της Ορθοδοξίας.
Γαβιάλης

Χαρακτηριστικά

Ο γαβιάλης χαρακτηρίζεται από τα πολύ μεγάλα, λεπτά σαγόνια του, τα οποία θεωρούνται ως προσαρμογή σε μια κατά κύριο λόγο πλούσια σε ψάρια διατροφή. Οι αρσενικοί φτάνουν σε μήκος τα 6 μ. και μέσο βάρος τα 160 κ., περίπου.
Χάνες Αλφβέν

Βιογραφικά στοιχεία

Ο Αλφβέν γεννήθηκε στο Νόρσεπινγκ της Σουηδίας και πήρε το διδακτορικό του από το Πανεπιστήμιο της Ουψάλα το 1934. Η διδακτορική διατριβή του είχε τίτλο `Ερευνες των υπερβραχέων ηλεκτρομαγνητικών κυμάτων.
Το 1934 ο Αλφβέν άρχισε να διδάσκει φυσική τόσο στο Πανεπιστήμιο της Ουψάλα, όσο και στο Ινστιτούτο Φυσικής Νόμπελ (αργότερα μετονομάσθηκε σε Ινστιτούτο Φυσικής «Μάνε Σίγκμπαν»)), στη Στοκχόλμη. Το 1940 έγινε Καθηγητής της ηλεκτρομαγνητικής θεωρίας και των ηλεκτρικών μετρήσεων στο Βασιλικό Ινστιτούτο Τεχνολογίας στη Στοκχόλμη. Το 1945 πήρε την έδρα της Ηλεκτρονικής. Το 1967 άφησε τη Σουηδία, πέρασε ένα διάστημα στην ΕΣΣΔ και μετά εγκαταστάθηκε στις ΗΠΑ.
Spotify

Διαθεσιμότητα

Τον Μάιο του 2015, το Spotify ήταν διαθέσιμο για στα Windows Phone, Android, BlackBerry, Boxee, iOS, Linux, MeeGo, Microsoft Windows, Openpandora, OS X, Roku, S60 (Symbian), Samsung Smart TV, Sonos, HEOS by Denon, το PlayStation 4, το PlayStation 3, Squeezebox, Telia Digital-tv, TiVo και WD TV. Δεν είναι διαθέσιμο ως εφαρμογή στο Windows Store για τα Windows 8 αλλά μάλλον ως μια πλήρη εφαρμογή  των Windows.
Στις 24 Σεπτεμβρίου του 2013 εγκαινίασε την λειτουργία του στην Ελλάδα.
Γκιγιόμ ντε Σαρτρ

Βιογραφικά στοιχεία

Ήταν ο γιος του Νίλον Γ΄, κόμη του Bar-sur-Seine της Γαλλίας.
Το 1210, ο Γκιγιόμ ντε Σαρτρ βοήθησε τον Ζαν ντε Βριεν να στεφθεί Βασιλιάς της Ιερουσαλήμ. Στο 1211, έκανε την διαιτησία μεταξύ των Ναϊτών και του Λέοντος Α΄ της Αρμενίας, όσον αφορά το κάστρο της Πάγρας. Κατά τη διάρκεια της διακυβέρνησής του, το Τάγμα άνθισε στην Ισπανία, επιτυγχάνοντας σημαντικές νίκες εναντίον των Μαυριτανών. Έκανε επαφές με τους Μογγόλους του Τζένγκις Χαν και το αποτέλεσμα ήταν να κατηγορηθεί για προδοσία.
Ο Γκιγιόμ πέθανε στους Αγίους Τόπους το 1219 από λοιμό (ενδεχομένως ενδημικό τύφο), ως συνέπεια του γεγονότος ότι τραυματίστηκε κατά την πολιορκία της Δαμιέτης. Τον διαδέχτηκε ως Μεγάλος Μάγιστρος ο ιππότης Πέδρο ντε Μοντεγκί.
HMS Crispin (R68)

Με το Βασιλικό Ναυτικό

Το Crispin εντάχθηκε σε υπηρεσία πολύ αργά για να λάβει μέρος σε επιχειρήσεις του Δευτέρου Παγκοσμίου Πολέμου. Μαζί με το  HMS Creole ήταν τα μοναδικά σκάφη της υποκλάσης 'Cr' που παρέμειναν στις τάξεις του Βασιλικού Ναυτικού. Τα δύο σκάφη εντάχθηκαν στην 3η Μοίρα Εκπαιδεύσεως στο Λόντονμπερρυ (Londonderry) και το 1948 αφαιρέθηκε ένας πύργος πυροβόλου για να αντικατασταθεί από υπερστέγασμα. To 1953 το αντιτορπιλικό έλαβε μέρος στην μεγάλη ναυτική επιθεώρηση που διοργανώθηκε στα πλαίσια των εορτασμών για την στέψη της βασίλισσας Ελισάβετ, ενώ τον επόμενο χρόνο στάλθηκε στην εφεδρεία.

Με το Ναυτικό του Πακιστάν

Το Crispin πωλήθηκε στο Πακιστάν στις 29 Φεβρουαρίου 1956. Πριν από την παράδοσή του είχε προηγηθεί εκσυγχρονισμός, στα πλαίσια του οποίου μεταξύ των άλλων αφαιρέθηκε ένας πύργος πυροβόλου για να αντικατασταθεί από δύο ανθυποβρυχιακά ολμοβόλα. She was formally handed over to the Pakistan Navy at Southampton on 18 March 1958. The refit and transfer was made under a US contract and transferred to the Pakistan Navy as part of the Military Assistance Program.
Παρέμεινε σε υπηρεσία ως Jahangir μέχρι την διάλυσή του το 1982.
Δημήτρης Κολοβός

Σε συλλογικό επίπεδο

Ξεκίνησε το ποδόσφαιρο στον ΠΑΣ Ωρωπού, στο πρωτάθλημα της ΕΠΣΑΝΑ, με τον οποίο κατέκτησε το πρωτάθλημα της Ένωσης το 2009 και ανέβηκε στη Δ΄ Εθνική. Το 2010 κατέκτησε το Κύπελλο της ΕΠΣ Ανατολικής Αττικής και κλήθηκε στη μικτή της Ένωσης. Την ίδια χρονιά τον εντόπισαν οι υπεύθυνοι του Πανιωνίου και τον ενέταξαν στην ομάδα τους. Έγινε στέλεχος της ομάδας Κ-20 του συλλόγου που πήρε την 3η θέση στο πρωτάθλημα Ελλάδος 2012. Παράλληλα συμμετείχε και σε αγώνες της πρώτης ομάδας από την περίοδο 2010-11. Την επόμενη χρονιά, με προπονητή τον Δημήτρη Ελευθερόπουλο καθιερώθηκε ως βασικός. 
Το καλοκαίρι του 2013 αποκτήθηκε από τον Ολυμπιακό, παρέμεινε όμως ως δανεικός στην ομάδα της Νέας Σμύρνης για μία ακόμη περίοδο. Το καλοκαίρι του 2014, με το τέλος του δανεισμού του, επέστρεψε στον Ολυμπιακό, έλαβε μέρος στην προετοιμασία του συλλόγου, όμως με την ολοκλήρωσή της αποφασίστηκε όπως επιστρέψει εκ νέου ως δανεικός στον Πανιώνιο.
Τον Ιούνιο του 2016 παραχωρήθηκε ως δανεικός για έναν χρόνο στη βελγική Μαλίν, πραγματοποιώντας 27 συμμετοχές και 5 τέρματα, με αποτέλεσμα με την ολοκλήρωση του δανεισμού του ο βελγικός σύλλογος να προχωρήσει στην απόκτηση των δικαιωμάτων του.
Στις 4 Ιουλίου του 2018 δόθηκε ως δανεικός στην ολλανδική Βίλεμ II με τον σύλλογο της Ολλανδίας να διατηρεί και οψιόν αγοράς του Έλληνα επιθετικού από το επόμενο καλοκαίρι.
Στις 31 Δεκεμβρίου του 2018 ο Κολοβός υπέγραψε συμβόλαιο συνεργασίας με την Ομόνοια Λευκωσίας, διάρκειας έξι μηνών συν δύο χρόνων.

Στις εθνικές ομάδες

Υπήρξε βασικό στέλεχος της εθνικής Νέων (Κ-19) στην τελική φάση των ευρωπαϊκών πρωταθλημάτων Κ-19 του 2011, όταν έφτασε μέχρι τα προημιτελικά, αλλά και του 2012, που αγωνίστηκε στον τελικό της διοργάνωσης. Υπήρξε επίσης μέλος της εθνικής Κ-20 που συμμετείχε στο παγκόσμιο κύπελλο Κ-20 της FIFA το 2013. Από το 2012 ως το 2014 αγωνίστηκε με την εθνική Ελπίδων (Κ-21).
Τον Νοέμβριο του 2014 κλήθηκε για πρώτη φορά στην εθνική Ανδρών εν όψει των αγώνων εναντίον των Νήσων Φερόε (για τα προκριματικά του Euro 2016) και της Σερβίας (φιλικός), στον δεύτερο εκ των οποίων έκανε ντεμπούτο στις 18 του ίδιου μήνα.
Στις 4 Μαρτίου του 2019 κλήθηκε ξανά στην Εθνική ανδρών από τον Άγγελο Αναστασιάδη (μετά απο απουσία τρίων χρόνων γενικά και τεσσάρων χρόνων από επίσημο παιχνίδι της ομάδας) για τις αναμετρήσεις με το Λιχτενστάιν και τη Βοσνία Ερζεγοβίνη στις 23 και 26 Μαρτίου αντίστοιχα, στο πλαίσιο των προκριματικών του Euro 2020.
Στις 26 Μαρτίου του 2019 σημείωσε με κεφαλιά το πρώτο του τέρμα με την φανέλα της Εθνικής ομάδας, στον εκτός έδρας αγώνα με την Βοσνία Ερζεγοβίνη που έληξε 2-2.
Ασμοδαίος

Ο Ασμοδαίος (εβραϊκά: אַשְמְדּאָי‎, «Ασμεντάι») είναι ένας ημι-βιβλικός βασιλέας των δαιμόνων στον χριστιανισμό και τον ισλαμισμό. Είναι γνωστός χάρη κυρίως στο βιβλίο του Τωβίτ. Αναφέρεται επίσης σε ορισμένους ταλμουδικούς θρύλους και στη δαιμονολογία, ως ηγετική μορφή κατά την κατασκευή του ναού του Σολομώντα. Κατά τη γνώμη πολλών ακαδημαϊκών, θρύλοι για τον Ασμοδαίο προέρχονται από το ζωροαστρισμό, και ενσωματώθηκαν στον ιουδαϊσμό (και επομένως και στον Χριστιανισμό) κατά την κυριαρχία των Αχαιμενιδών Περσών στους Ιουδαίους.
Ο Ασμοδαίος είναι ένας από τους τέσσερεις πρίγκηπες της Κόλασης, και ειδικότερα αυτός που κυβερνά τις ανατολικές περιοχές. Ως δαίμονας της λαγνείας φέρεται ως υπεύθυνος για τη διαστροφή των σεξουαλικών επιθυμιών των ανθρώπων, όπως φαίνεται κυρίως στο βιβλίο του Τωβία. Φέρεται, επίσης, ότι είναι εδώ στη Γη μετά από εκατομμύρια χρόνια στην Κόλαση. Στην εβραϊκή και ισλαμική θρησκεία είναι ο βασιλιάς των δαίμων (Shedim/Jinn).

Ετυμολογία του ονόματος

Το όνομα Ασμοντάι (Asmodai) πιστεύεται ότι προέρχεται από την αβεστική σύνθετη λέξη *aēšma-daēva, όπου aēšma σημαίνει «οργή» και daēva σημαίνει "«δαίμων»" ή "«θεία ύπαρξη»". Ενώ το daēva aēšma ως δαίμονας της οργής του ζωροαστρισμού είναι καλά τεκμηριωμένο ως τέτοιο, το σύνθετο aēšma-daēva δεν πιστοποιείται στη συγκεκριμένη γλώσσα. Είναι παρ' όλα αυτά πιθανό ότι υπήρχε τέτοια μορφή και η ύπαρξή της αντικατοπτρίζεται στο βιβλίο του Τωβία ως Ἀσμοδαῖος) και στο Ταλμούδ ως «Ασμμεντάι» (אשמדאי).
Κώστας Κουλεντιανός

Βιογραφία

Γεννήθηκε στις 21 Δεκεμβρίου του 1918 στην Αθήνα. Σπούδασε γλυπτική στην Ανωτάτη Σχολή Καλών Τεχνών με καθηγητές τους Μιχάλη Τόμπρο, Θωμά Θωμόπουλο και Κωνσταντίνο Δημητριάδη το διάστημα 1936-1939. Πολέμησε ως εθελοντής στον ελληνοϊταλικός πόλεμος και στη συνέχεια συμμετείχε στην Εθνική Αντίσταση. Στα τέλη του 1945, με ενέργειες του Οκτάβιου Μερλιέ εγκαταστάθηκε στη Γαλλία όπου συνέχισε τις σπουδές του με υποτροφία της γαλλικής κυβέρνησης. Σπούδασε αρχικά στη Σχολή Καλών Τεχνών και έπειτα στην Ακαδημία Γκραντ Σωμιέρ ενώ καθοριστικό ρόλο για τη μετέπειτα σταδιοδρομία του έπαιξε το 1947 η γνωριμία του με τον Γάλλο γλύπτη Ανρί Λωράνς από τον οποίο επηρεάστηκε βαθύτατα καθώς από εκείνη την εποχή παρατηρείται η αποστασιοποίηση του Κουλεντιανού από την ακαδημαϊκή γλυπτική. Στα έργα του της περιόδου 1947-1952, κυριαρχούν οι γυναικείες μορφές με έμφαση στην καμπυλότητα και την κίνηση, από το 1952 και μετά ο Κουλεντιανός χρησιμοποιεί ως υλικό το σίδερο ενώ από τη δεκαετία του '60 προσανατολίζεται στο συγκερασμό της γλυπτικής με στοιχεία αρχιτεκτονικής. Τα επόμενα χρόνια δίδαξε σε καλλιτεχνικά ιδρύματα του Παρισιού και της Μασσαλίας ενώ διακρίθηκε και για τη δημιουργία μιας σειράς έργων υπό τη γενική ονομασία Generations, τα οποία αντιπροσώπευσαν την Ελλάδα σε διεθνείς εκθέσεις. Πραγματοποίησε την πρώτη του ατομική έκθεση του 1962 στη Γαλλία ενώ έλαβε μέρος σε δεκάδες ομαδικές εκθέσεις. Πέθανε το 1995 στο Αρλ της Γαλλίας.
Θεόδωρος Θεοδωρίδης

Καριέρα

Διορίστηκε τον Μάρτιο του 2016 προσωρινός Γενικός Γραμματέας της UEFA, ως αντικαταστάτης του Gianni Infantino και μονιμοποιήθηκε τον Σεπτέμβριο. Πριν γίνει Γενικός Γραμματέας, ήταν Αναπληρωτής Γενικός Γραμματέας της UEFA .
Πριν την ένταξή του στην UEFA, ο Θεοδωρίδης ήταν μέλος του διοικητικού συμβουλίου της Ελληνικής ποδοσφαιρικής Ομοσπονδίας.

Κριτική

Λόγω της σχέσης του πατέρα του Σάββα με την ΠΑΕ Ολυμπιακός, ελέγχεται από ανταγωνιστικές ποδοσφαιρικές ομάδες της Α' Εθνικής, για μόνιμη εύνοια του στον Ολυμπιακό.
Επί ημερών του στην διοίκηση της ΟΥΕΦΑ, ελέγχεται επίσης ότι δεν έθεσε βέτο στην εισδοχή του Κοσσυφοπεδίου στις ευρωπαϊκές διοργανώσεις, παρότι η Ελλάδα εξακολουθεί να θεωρεί το κρατίδιο της Βαλκανικής ως μέρος της Σερβίας.
164 Εύα

Φυσικά χαρακτηριστικά

Η μέση διάμετρος της Εύας εκτιμάται σε 104,87 χλμ. Ο φασματικός της τύπος είναι C (ανθρακούχος), ενώ το άλβεδό της είναι 0,045. Η Εύα περιστρέφεται γύρω από τον εαυτό της μία φορά κάθε 13 ώρες και 40 λεπτά.
Πανάγος Δεληγιάννης

Βιογραφία

Ήταν μορφωμένος καθώς μαθήτευσε στην "Ακαδημεία" των Λαγκαδίων. Ήταν αποκλειστικός υπεύθυνος για τη διαχείριση των οικονομικών της οικογένειας και τηρούσε την οικογενειακή αλληλογραφία. Πήρε μέρος στην επανάσταση του ΄21 ως Φιλικός.
Μετά τον αγώνα υπηρέτησε σε διάφορες θέσεις: διοικητής Γαστούνης (1832), έπαρχος Ήλιδας (1833) και τέλος διοικητής Ήλιδας (1836). Από το 1837 μέχρι το 1838, υπήρξε διοικητής Κορίνθου. Ύστερα κατέφυγε στο Ναύπλιο όπου πέθανε πάμφτωχος ένα χρόνο μετά, το 1839.
Παντρεύτηκε την Ελένη Θεοδοσίου Μιχαλοπούλου και απέκτησαν πέντε παιδιά, ένα από τα οποία ήταν ο μετέπειτα πρωθυπουργός της Ελλάδας Θεόδωρος Δηλιγιάννης. Τα άλλα παιδιά του ήταν η Μαρία (1822-;), ο Νικόλαος (1831-1890, ανώτατος δικαστικός), ο Κωνσταντίνος (1833-1898) και η Καλλιρρόη (1834-;).
Πίτερ Χάους

Βιογραφία

Ο Πίτερ ήταν γιος του ζωγράφου και χαράκτη Άντριεν Χάους. Το 1545 αναφέρεται ως "Δάσκαλος" στη Συντεχνία του Αγίου Λουκά της Αμβέρσας και τουλάχιστον ως το 1577 φαίνεται ότι δραστηριοποιούνταν σε αυτή την πόλη. Αυτή η χρονολογία αναγράφεται στο τελευταίο χρονολογημένο του έργο, Ο Πειρασμός του Αγίου Αντωνίου που βρίσκεται σήμερα στο Μουσείο Μάγιερ φαν ντεν Μπερχ. Φιλοτέχνησε πίνακες της καθημερινής ζωής αλλά και εικόνες της Κόλασης στο ύφος του Πίτερ Μπρίγκελ του πρεσβύτερου. Σχεδίασε επίσης και αντικαθολικά κωμικά σκίτσα και δημιούργησε χαρακτικά, τα οποία εξέδωσε ο Κριστόφφελ Πλαντάιν. Επειδή ο Χάους χρονολόγησε και υπέγραψε λίγα από τα έργα του, οι αποδόσεις έργων σε αυτόν πρέπει να γίνονται με προσοχή.
Μαζί με τους Πίτερ Μπρίγκελ τον πρεσβύτερο, Γιαν Βέλλενς ντε Κοκ, Χέρρι μετ ντε Μπλες, Γιαν Μαντάιν, Γιαν Φερμπέικ και Φρανς Φερμπέικ είναι ανάμεσα στους Φλαμανδούς καλλιτέχνες που μιμήθηκαν το ύφος και το στυλ του Ιερώνυμου Μπος προσαρμόζοντάς το στο στυλ του μανιερισμού του Βορρά.
Ιωάννης Απόκαυκος (απεβ. 1345)

Βιογραφία

Ο πατέρας του Αλέξιος Απόκαυκος δεν ήταν υψηλής καταγωγής, αλλά ανήλθε σε πολλά αξιώματα της ιεραρχίας, όπως του μεγάλου δούκα και συσσώρευσε περιουσία. Στον δεύτερο εμφύλιο πόλεμο 1341-47 ήταν από τoυς ηγέτες της μερίδας της αντιβασίλισσας Άννας της Σαβοΐας.
Ο Ιωάννης ήταν ο πρωτότοκος γιος του από τον πρώτο γάμο του Αλεξίου με την κόρη του Δισυπάτου, ιερέα στην Αγ. Σοφία. Κατά τον εμφύλιο πόλεμο, οι Ζηλωτές της Θεσσαλονίκης εξεγέρθηκαν εναντίον του Ιωάννη ΣΤ΄ Καντακουζηνού· ο Ιωάννης ονομάστηκε μέγας πριμικήριος και εστάλη στην πόλη ως κυβερνήτης της. Η πραγματική εξουσία όμως ήταν στα χέρια των στασιαστών Ζηλωτών. Το 1345 ο πατέρας του πήγε να επισκεφθεί μία νέα φυλακή στην Κωνσταντινούπολη, όπου κρατούντο οπαδοί του Καντακουζηνού, οι οποίοι εξεγέρθηκαν και τον σκότωσαν. Τότε ο Ιωάννης στη Θεσσαλονίκη δήλωσε οπαδός του Καντακουζηνού και προσπάθησε να πάρει τον έλεγχο της πόλης, όμως οι Ζηλωτές κυριάρχησαν, πριν έλθει ο Καντακουζηνός προς βοήθειά του.
Ο Ιωάννης και οι υποστηρικτές του συνελήφθησαν και εκτελέστηκαν.

Οικογένεια

Ο Ιωάννης (ή ο αδελφός του Μανουήλ) νυμφεύτηκε μία κόρη του Ιωάννη Βατάτζη μεγάλου στρατοπεδάρχη.
Ραϊνιχάρο

Βιογραφία

Καταγόταν από την οικογένεια των ευγενών Μερίνα και ακολούθησε στρατιωτική καριέρα. Έγινε ο δεύτερος σύζυγος της Βασίλισσας Ραναβαλόνα Α΄.
Το 1833 ανέλαβε πρωθυπουργός της Μαδαγασκάρης. Το 1835 φτιάχτηκε ο τάφος του από το Ζαν Λαμπόρντ, στο Ισοτρί. Στον ίδιο τάφο εκτός από τον ίδιο θάφτηκαν μετά και οι δυο γιοι του.sons.
Οι γιοι του, Ραϊνιβονιναϊτρινιονί και Ραϊνιλαϊαριβονί ήταν οι διάδοχοί του στην πρωθυπουργία και στο αξίωμα του αρχηγού του στρατού.
O Ραϊνιχάρο απεβίωσε στις 10 Φεβρουαρίου του 1852.

Λογοτεχνία

Το όνομα αναφέρεται στο έργο The Fugitives του Ρ. Μ. Μπάλλανταϊν.
Ανδρέας Ιωαννίδης

Βιογραφικό

Γεννήθηκε στις 29 Νοεμβρίου 1975 στη Λευκωσία και ξεκίνησε την επαγγελματική του καριέρα το 1998 από την Νέα Σαλαμίνα Αμμοχώστου. Παρέμεινε στην ομάδα αυτή και τα 20 χρόνια της καριέρας του, ακόμα και σε δύσκολες συνθήκες. Τα τελευταία χρόνια ήταν και ο ποδοσφαιρικός αρχηγός της ομάδας του. Αποτελεί το δωδέκατο παίχτη σε συμμετοχές στην ιστορία της Νέας Σαλαμίνας με 204 συμμετοχές. Τελευταίος αγώνας του ήταν στις 9 Ιανουαρίου 2008 με αντίπαλο την Ομόνοια σε αγώνα κυπέλλου . 
 
Στις 25 Ιουλίου 2009 η Νέα Σαλαμίνα έδωσε φιλικό παιχνίδι προς τιμή του με αντίπαλο την Ανόρθωση στο στάδιο Αμμόχωστος (0-1). Τον Αντρέα Ιωαννίδη τίμησαν οι:  Σωματείο Νέας Σαλαμίνας, Πανκύπριος Σύνδεσμος Ποδοσφαιριστών, Δήμος Λάρνακας, Αδελφοί Ανδρέου, Ποδοσφαιριστές Νέας Σαλαμίνας, Σωματείο Ανόρθωσης, Σύνδεσμος διαιτητών Κύπρου, οικογένεια Σιειτάνη, Παλαίμαχοί ποδοσφαιριστές Νέας Σαλαμίνας, εφημερίδα Αθλητικό Βήμα, Ιατρικό τιμ Νέας Σαλαμίνας, Σωματείο Νέας Σαλαμίνας Δρομολαξιάς, Red club, φίλοι Νέας Σαλαμίνας, Δήμος Αμμοχώστου και φυσικά από την οικογένεια του (γονείς, σύζυγο και παιδιά)
.
Μάχη στον Πλαταμώνα (Καβάλας)

Ευρύτερο πλαίσιο

Παρόλη την δυσχερή θέση των δυνάμεων του ΕΛΑΣ στη περιοχή, ο ΕΛΑΣ όπου είχε δυνατότητα κτυπούσε Βουλγαρικούς στόχους.

Προετοιμασία μάχης

Οι δυνάμεις του ΕΛΑΣ ήταν υποσιτιζόμενες και κακά εξοπλισμένες, αλλά με εντολή του Λοχαγού Κωνσταντάρα επιτέθηκαν στις υπέρτερες Βουλγαρικές δυνάμεις τις οποίες και αιφνιδίασαν.

Μάχη

Η μάχη κράτησε πέντε ώρες, με αρκετές απώλειες για τον Βουλγαρικό στρατό. Αν τμήμα του ΕΛΑΣ δεν είχε δράσει βεβιασμένα θα είχε εξοντωθεί όλος ο Βουλγάρικος λόχος. Η μάχη ήταν η μεγαλύτερη του ΕΛΑΣ της Ανατολικής Μακεδονίας.
Πέτρος Νίκωφ

Βίος

Ο Πέτρος Νίκωφ γεννήθηκε στις 19 Μαΐου 1884 στον Πύργο της Βουλγαρίας. Σπούδασε στο κλασικό Γυμνάσιο της Βάρνας και μετά στο Μόναχο και στη Βιέννη. Η πολύ καλή γνώση της ελληνικής γλώσσας τον βοήθησε να ασχοληθεί με την σπουδή της κλασικής και μεσαιωνικής ελληνικής φιλολογίας και παλαιογραφίας και ιστορίας. Στην Βιέννη ασχολήθηκε κυρίως με τη βουλγαρική ιστορία και γενικά την βαλκανική.
Το 1915 διορίσθηκε στο Γυμνάσιο της Βάρνας και το 1923 έγινε έκτακτος καθηγητής στο Πανεπιστήμιο της Σόφιας Πέθανε στις 15 Νοεμβρίου 1938.
Απλό Θέατρο (θεατρικός οργανισμός)

Το Απλό Θέατρο υπήρξε θεατρική εταιρεία που δημιουργήθηκε από τον ηθοποιό Χρήστο Πολίτη και τον ηθοποιό και σκηνοθέτη Αντώνη Αντύπα, το 1974. Αρχικά, μέσα από διάφορα εταιρικά σχήματα, προσανατολίστηκε στην παρουσίαση θεατρικών παραστάσεων, έργων κλασικού και σύγχρονου ρεπερτορίου όπως το "Ήταν όλοι τους παιδιά μου" του Ά. Μίλερ, "Η ζωή είναι όνειρο" του Καλντερόν, "Γύπαρης" του Χορτάτση, "Γυάλινος Κόσμος" του Τ. Ουίλλιαμς κ.ά., σε περιοδείες ανά την Ελλάδα. Το 1982, το Απλό Θέατρο αποκτά συγκεκριμένη εταιρική μορφή, ως ομόρρυθμη εταιρεία και σταθερή θεατρική στέγη στο ομώνυμο θέατρο στην Καλλιθέα, όπου παρουσιάζονται μια σειρά από παραστάσεις ξένου κυρίως ρεπερτορίου. Το Απλό Θέατρο ως θεατρική εταιρεία, διαλύεται το 1990 με την αποχώρηση του Χρ. Πολίτη. Υπήρξε επιχορηγούμενος θίασος από το Υπουργείο Πολιτισμού. 
Ο Αν. Αντύπας, συνέχισε την καλλιτεχνική του δράση, στο ομώνυμο θέατρο από το 1990 έως το 2012, ιδρύοντας μαζί με την Ελένη Καραΐνδρου, τη μη κερδοσκοπική εταιρεία "Καλλιτεχνικός Οργανισμός Φάσμα". Ο Καλλιτεχνικός Οργανισμός Φάσμα στην πορεία του χρόνου, ταυτίστηκε με το όνομα Απλό Θέατρο, το οποίο και επικράτησε στις αναφορές για τις θεατρικές δράσεις του Οργανισμού. Παρουσίασε υπό την σκηνοθετική μπακέτα του Αν. Αντύπα, έργα κυρίως, σύγχρονου ξένου ρεπερτορίου, με ιδιαίτερη έμφαση στα αγγλική και αμερικανική δραματουργία (Πίντερ, Ο'Νηλ κ.ά.). Παράλληλα, δραστηριοποιήθηκε στον χώρο του αρχαίου δράματος, με παραστάσεις των τραγωδιών "Εκάβη" και "Μήδεια". Από το 1994. λειτούργησε στο χώρο του Απλού Θεάτρου και δεύτερη σκηνή, όπου δόθηκε βήμα για πειραματικές θεατρικές αναζητήσεις σε νέους δημιουργούς (σκηνοθέτες, συγγραφείς, ηθοποιούς κ.ά.). Ο Καλλιτεχνικός Οργανισμός Φάσμα σταμάτησε τη δράση του 2012, ως απότοκο της οικονομικής κρίσης της περιόδου και της δραστικής μείωσης των επιχορηγήσεων από του Υπουργείου Πολιτισμού. Το κτίριο του Απλού θεάτρου παραχωρήθηκε στον σκηνοθέτη Νίκο Διαμαντή και μετονομάστηκε σε Θέατρο Σημείο.
Κρυονέρι Καρδίτσας

Ιστορικά στοιχεία

Το χωριό αρχικά βρισκόταν ανατολικότερα και νοτιότερα της σημερινής του τοποθεσίας. Μάλιστα, στο κέντρο του χωριού δέσποζε ο ναός του  Προφήτη Ηλία. Στα χρόνια της Τουρκοκρατίας,  ο ναός κάηκε από τους κατακτητές στη διάρκεια της θείας Λειτουργίας. Τότε ήταν που οι κάτοικοι αποφάσισαν να εγκαταλείψουν το Κρυονέρι. Από την άλλη υπήρξαν φήμες και για ελονοσία που αφάνισε μεγάλο μέρος του πληθυσμού καθώς το χωριό βρισκόταν κοντά σε έλος (τη γνωστή "Της Βαβάς τη γούρνα"), που αργότερα καλύφθηκε με τη δημιουργία της λίμνης. Το νέο χωριό (στη σημερινή του τοποθεσία) ονομάστηκε Στούγκο (Στούγκ: τουρκική ονομασία.  Η συνθήκη του Ταμασίου (1525) θα ευνοήσει την περιοχή και τα Άγραφα θα διατηρήσουν την ανεξαρτησία τους(εξ ου και η ονομασία "ΑΓΡΑΦΑ" γιατί ποτέ δεν καταγράφηκαν στις επίσημες κατακτήσεις των Τούρκων.  Οι κάτοικοι άρχισαν να μετακινούνται από τον κάμπο προς το Κρυονέρι και ο πληθυσμός αυξήθηκε και κατά συνέπεια το χωριό εκείνη την εποχή ήταν γνωστότερο ως "Μέγα Στούγκο". Το χωριό ήταν βακούφικο της Μονής Κορώνης ανήκε δηλαδή στην εδαφική της περιουσία της.  Μετά το 1923 ωστόσο, οι 103 οικογένειες που ζούσαν μόνιμα στο Στούγκο εξαγόρασαν την τιμή του χωριού  από τη Μονή Κορώνης και έτσι απέκτησαν την πλήρη ανεξαρτησία τους. Το χωριό πάντως μετονομάστηκε σε Κρυονέρι μόλις το 1935. 

Σήμερα το Κρυονέρι παράγει κηπευτικά προϊόντα. Επιπλέον προσφέρει πολλά καταλύματα, χώρους εστίασης για χειμερινές διακοπές, αλλά και τον υπόλοιπο χρόνο, με υποδομές για αθλήματα (ιππασία, ποδήλατο βουνού, ποδήλατο λίμνης, κανό, ορειβασία κτλ.). Κάθε χρόνο, την πασχαλινή περίοδο, αναβιώνουν στο Κρυονέρι παλαιά έθιμα και χορευτικές εκδηλώσεις. Στις 20 Ιουλίου γιορτάζεται το τοπικό πανηγύρι του Προφήτη Ηλία (στη νέα του πια θέση, βορειοανατολικά του Κρυονερίου) ενώ κάθε Αύγουστο πραγματοποιείται ποδηλατικός γύρος.

Τοπική Κοινότητα Κρυονερίου

Υπάγεται διοικητικά στο Δήμο Λίμνης Πλαστήρα, με 595 κατοίκους συνολικά. Σε αυτήν περιλαμβάνονται, εκτός του Κρυονερίου που αποτελεί έδρα της, και οι οικισμοί Κουτσοδήμος ( 78 κάτοικοι ) και Προσήλια ( 102 κάτοικοι ).